<classify> MKUU wa Jeshi la Kujenga Taifa JKT, Brigedia Jenerali Charles Mbuge amewataka wakazi wa Kijiji cha Mkupuka wilayani Kibiti mkoani Pwani, kutumia fursa ya kuzinduliwa kwa kikosi cha 830 cha jeshi hilo kujifunza shughuli mbalimbali za uzalishaji mali.Pia alisema kuzinduliwa kwa kikosi hicho itakuwa chachu ya kuimarika kwa ulinzi na usalama katika wilaya hiyo ukizingatia na matukio yaliyowahi kutokea hapo nyuma. Hayo aliyasema jana wilayani Kibiti mkoani Pwani wakati akizindua kikosi cha JKT namba 830 kibiti. Alisema kama inavyotambulika kuwa jeshi hilo limekuwa likishiriki kikamilifu katika ufanyaji wa shughuli za uzalishaji mali ikiwemo kilimo hivyo wakazi wa Kibiti watapata fursa ya kujifunza.Ni muhimu kwa wananchi wa eneo hili kushirikiana na Jeshi kujifunza shughuli mbalimbali za kilimo kwani JKT imekuwa ikitoa mfunzo kwa wananchi wanaoishi maeneo ya karibu, alisema na kuongeza kuwa kuwepo kwa kikosi hicho katika eneo hilo itakuwa chachu ya kuimarika kwa ulinzi wa amani kwa wakazi husika.Alisema inatambulika kuwa wilaya hiyo hapo awali kulikuwa na changamoto za kiusalama hivyo kikosi hicho kitashirikiana na jamii kudumisha ulinzi. Kwa upande wake Kaimu Kamanda wa Kikosi hicho Luteni Kanali Mohammed Karuma alisema kuanzishwa kwa kikosi hicho ni sababu ya kuongezeka kwa fursa ya vijana kujiunga na JKT hususan wahitimu wa kidato cha sita.Alisema pia ongezeko la vijana katika kikosi hicho ni sababu ya kuharakisha utekelezaji wa miradi mbalimbali ya serikali kama ambavyo umetekelezwa mdadi wa Ukuta wa Melelani Arusha. Wananchi Mwalimu Mkuu wa Shule ya Sekondari Kibiti, Dismas Njawa alisema shughuli za uzalishaji katika wilaya hiyo zilikuwa zikisuasua lakini baada ya kuwepo kwa kikosi hicho hali iko shwari.Tulikuwa tukilazimishwa kulala saa 12 jioni kutokana na hali duni ya usalama hii ilitufanya kushindwa kujishughulisha katika shughulu za uzalishaji mali lakini sasa tuna uhuru wa kufanya shughuli zetu, alisema.  <topic>: KITAIFA 